
Informācija plašsaziņas līdzekļiem
2010. gada 13.oktobrī
Nacionālajā teātrī top tautas komēdija LATGOLA.LV

21.oktobrī Latvijas Nacionālajā teātrī notiks Danckovītes tautas komēdijas „Latgola.lv” pirmizrāde. Izrāde, kuru veido režisors Valdis Lūriņš, scenogrāfs Mārtiņš Mīlbrets, kostīmu māksliniece Kristīne Abika, horeogrāfs Alberts Kivlenieks, veidota, izmantojot latgaliešu dramaturģes, Baltinavas pašdarbības teātra vadītājas un aktrises Danckovītes (īstajā vārdā Anita Ločmele) viencēlienu komēdijas „Ontans un Anne”. Lomās: Uldis Dumpis (Ontons), Dace Bonāte (Anne), Anna Klēvere (Daina), Daiga Gaismiņa (Skaidrīte), Daiga Kažociņa (Irena), Indra Burkovska (Mare), Voldemārs Šoriņš (Pēteris), Līga Liepiņa vai Gunta Virkova (Pastniece), Gundars Grasbergs (Cilvēks pie kontrabasa), Valdis Zilveris (Sibemols), Mārtiņš Egliens (Žurnālists un teicējs), Juris Hiršs (Es te palieku).

Līdz šim Ontans un Anne un viņu kaimiņi Pīters un Mare bija populāri tikai Latgalē, bet nu viņi ieņems Nacionālo teātri! Latgaliešu vitalitāte, kolorīti tipāži, komiskas sadzīves situācijas, mīlestības peripetijas par spīti pensijas gadiem - tas viss liks saprast, kur atrodama latviešu izdzīvošanas recepte.

„Pašlaik Latvijas sabiedrība ir līdzīga saulē izdegušam mežam, kas ilgojas pēc veldzes, jo saspringtajā un nervozajā dzīves ritējumā ir pazudis kaut kas ļoti būtisks - trūkst optimisma nākotnes redzējumā. Sadzīves rūpesti nomāc jebkuru gaišāku brīdi, un smaids ātri pazūd no sejas. Ir vajadzīgs atrast kādu balstu, pie kura turoties varētu gūt spēku dzīvot un palīdzēt grūtā brīdī arī citiem. Daudziem tā ir dziesma, citiem - deja, bet mums tie ir smiekli.

Savas lugas rakstīju saviem baltinaviešiem, lai ienestu ar tām prieku viņu ikdienā, lai smiekli kaut uz brīdi aizbaidītu drūmo noskaņojumu un raizes. Tās ir lugas par mums pašiem, jo balstās uz reāliem notikumiem no Baltinavas novada dzīves, un daudzi tajās saskata pazīstamus notikumus un situācijas. Brīnumainā kārtā viena no manām lugām ir nonākusi uz Nacionālā teātra skatuves. Tas ir liels, balts prieks!

Ceru, ka baltinaviešu piedzīvojumi un pārdzīvojumi dos arī teātra skatītājiem savu prieka riekšavu, jo tāpēc jau luga tika rakstīta un iestudēta. Lai Ontans un Anne ar saviem radiem un kaimiņiem kļūst jums par labiem draugiem un varbūt arī par padomdevējiem! Lai mūsu prieks kļūst arī jūsu prieks!” stāsta Danskovīte.

Izrādē skanēs desmit Valda Zilvera oriģināldziesmas ar Jāņa Petera vārdiem. Izrāde tiks spēlēta latgaliski ar tulkojumu latviešu valodā.
Tuvākās izrādes: 22.10., 26.10., 04.11 un 10.11.

